钦定古今图书集成/理学汇编/文学典/第002卷 > 梁刘勰文心雕龙 > 《原道》
## 钦定古今图书集成/理学汇编/文学典/第002卷 > 梁刘勰文心雕龙 > 《原道》

文之为德也大矣，与天地并生者，何哉？夫元黄色杂，
方圆体分，日月叠璧，以垂丽天之象，山川焕绮，以铺
理地之形，此盖道之文也。仰观吐曜，俯察含章，高卑
定位，故两仪既生矣，惟人参之，性灵所钟，是谓“三才”，
为五行之秀。〈缺〉实天地之心。〈缺〉“心生而言立，言立而
文明”，自然之道也。傍及万品，动植皆文，龙凤以藻绘
呈瑞，虎豹以炳蔚凝姿，云霞雕色，有逾画工之妙；草
木贲华，无待锦匠之奇。夫岂外饰，盖自然耳。至于林
籁结响，调如竽瑟，泉石激韵，和若球锽：故形立则章
成矣，声发则文生矣。夫以无识之物，郁然有彩，有心
之器，其无文欤？人文之元，肇自太极，幽赞神明，《易》象
惟先。庖牺画其始，仲尼翼其终，而乾坤两位，独制文
言。言之文也，天地之心哉！若迺《河图》孕乎八卦，《洛书》
韫乎九畴，玉版金镂之实，丹文绿牒之华，谁其尸之？
亦神理而已。自鸟迹代绳，文字始炳，炎皞遗事，纪在
《三坟》，而年世渺邈，声采靡追。唐虞文章，则焕乎始盛；
元首载歌，既发吟咏之志；益稷陈谟，亦垂敷奏之风。
夏后氏兴，业峻鸿绩，九序惟歌，勋德弥缛。逮及商周，
文胜其质，《雅》《颂》所被，英华日新。文王患忧，繇辞炳曜，
符采复隐，精义坚深。重以公旦多材，振其徽烈，《剬》《诗》
缉颂，斧藻群言。至夫子继圣，独秀前哲，镕钧六经，必
金声而玉振，雕琢情性，组织辞令，木铎启而千里应
席珍流而万世响，写天地之辉光，晓生民之耳目矣。
爰自风姓，暨于孔氏，元圣创典，素王述训，莫不原道
心，裁文章，研神理而设教。取象乎河洛，问数乎蓍龟。
观天文以极变，察人文以成化。然后能经纬区宇，弥
纶彝宪，发辉事业，彪炳辞义。故知道沿圣以垂文，圣
因文而明道旁通而无涯，日用而不匮。《易》曰：“鼓天下
之动存乎辞。”辞之所以能鼓天下者，迺道之文也。赞
曰：道心惟微，神理设教。光采元圣，炳燿仁孝。龙图献
体，龟书呈貌。天文斯观，民胥以效。